Document ID: 32006D0416

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Ιουνίου 2006
σχετικά με τη λήψη ορισμένων προσωρινών μέτρων λόγω της γρίπης των πτηνών υψηλής παθογονικότητας στα πουλερικά ή άλλα πτηνά σε αιχμαλωσία στην Κοινότητα
[κοινοποιηθείσα υπό τον αριθμό Ε(2006) 2402]
(Κείμενο που παρουσιάζει ενδιαφέρον για τον ΕΟΧ)
(2006/416/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη την οδηγία 2005/94/ΕΚ, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 66 παράγραφος 2,
Εκτιμώντας τα ακόλουθα:
(1)
Η γρίπη των πτηνών είναι μια σοβαρή, άκρως μολυσματική νόσος των πουλερικών και άλλων πτηνών, η οποία προκαλείται από διαφόρους τύπους ιών που περιλαμβάνονται στην πολύ ευρεία οικογένεια ιών με την ονομασία Influenzaviridae. Οι ιοί της γρίπης των πτηνών μπορούν επίσης να μεταδοθούν στα θηλαστικά, συμπεριλαμβανομένου του ανθρώπου, συνήθως με απευθείας επαφή με μολυσμένα πτηνά. Οι σημερινές γνώσεις δείχνουν ότι οι κίνδυνοι για την υγεία από τους ιούς της γρίπης των πτηνών χαμηλής παθογονικότητας (ΓΠΧΠ) είναι μικρότεροι από εκείνους που εγκυμονούν οι ιοί της γρίπης των πτηνών υψηλής παθογονικότητας (ΓΠΥΠ), οι οποίοι προέρχονται από μετάλλαξη ορισμένων ιών γρίπης των πτηνών χαμηλής παθογονικότητας.
(2)
Με την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των πτηνών (2) θεσπίστηκαν κοινοτικά μέτρα για τον έλεγχο της γρίπης των πτηνών που προκαλείται από HPAI, προκειμένου να εξασφαλιστεί η προστασία της υγείας των ζώων και να προαχθεί η ανάπτυξη του τομέα των πουλερικών.
(3)
Τα μέτρα που ορίζονται στην οδηγία 92/40/ΕΟΚ πρέπει να αναθεωρηθούν εκ βάθρων υπό το φως των πρόσφατων επιστημονικών γνώσεων σχετικά με τους κινδύνους της γρίπης των πτηνών για την υγεία των ζώων και τη δημόσια υγεία, της ανάπτυξης νέων εργαστηριακών δοκιμών και εμβολίων και της πείρας που αποκτήθηκε κατά τη διάρκεια της πρόσφατης εκδήλωσης εστιών της εν λόγω νόσου στην Κοινότητα καθώς και σε τρίτες χώρες. Λαμβάνοντας υπόψη την εν λόγω αναθεώρηση, η οδηγία 92/40/ΕΟΚ καταργήθηκε και αντικαταστάθηκε από την οδηγία 2005/94/ΕΚ. Σύμφωνα με την οδηγία 2005/94/ΕΚ, τα κράτη μέλη πρέπει να μεταφέρουν τις διατάξεις της στο εθνικό δίκαιο έως την 1η Ιουλίου 2007.
(4)
Λόγω της σημερινής παγκόσμιας κατάστασης σε σχέση με τη γρίπη των πτηνών, είναι ανάγκη να καθοριστούν μεταβατικά μέτρα που πρέπει να εφαρμόζονται σε εκμεταλλεύσεις στις οποίες υπάρχει υποψία ή επιβεβαίωση εμφάνισης εστίας της γρίπης των πτηνών που οφείλεται σε ιούς της γρίπης των πτηνών υψηλής παθογονικότητας (ΓΠΥΠ) σε πουλερικά ή άλλα πτηνά σε αιχμαλωσία, εν αναμονή της μεταφοράς της οδηγίας 2005/94/ΕΚ από τα κράτη μέλη.
(5)
Τα μεταβατικά μέτρα που προβλέπονται στην παρούσα απόφαση πρέπει να δίνουν στα κράτη μέλη τη δυνατότητα να θεσπίζουν μέτρα έλέγχου της νόσου με ανάλογο και ευέλικτο τρόπο, λαμβάνοντας υπόψη τα διάφορα επίπεδα κινδύνου που εγκυμονούν τα διάφορα στελέχη του ιού, τον πιθανό κοινωνικό και οικονομικό αντίκτυπο των εν λόγω μέτρων στο γεωργικό και σε άλλους τομείς, ενώ, παράλληλα, να εξασφαλίζουν ότι τα μέτρα που λαμβάνονται για κάθε συγκεκριμένο περιστατικό της νόσου είναι τα πιο κατάλληλα.
(6)
Για λόγους συνέπειας και σαφήνειας της κοινοτικής νομοθεσίας, στα μεταβατικά μέτρα που προβλέπονται στην παρούσα απόφαση πρέπει να λαμβάνονται υπόψη τα μέτρα ελέγχου της νόσου που προβλέπονται στην οδηγία 2005/94/ΕΚ και οι ορισμοί που καθορίζονται στην εν λόγω οδηγία ισχύουν για την παρούσα απόφαση.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
1. Με την παρούσα απόφαση καθορίζονται ορισμένα μεταβατικά μέτρα που πρέπει να εφαρμόζονται σε κράτος μέλος στο οποίο υπάρχει υποψία ή επιβεβαίωση εκδήλωσης εστίας της γρίπης των πτηνών που οφείλεται σε ιούς της γρίπης των πτηνών υψηλής παθογονικότητας (ΓΠΥΠ) σε πουλερικά ή άλλα πτηνά σε αιχμαλωσία.
2. Με την επιφύλαξη των μέτρων που πρέπει να εφαρμόζονται σε εκμεταλλεύσεις και σε ζώνες προστασίας και επιτήρησης σύμφωνα με την οδηγία 92/40/ΕΟΚ, τα μέτρα που προβλέπονται από την παρούσα οδηγία εφαρμόζονται από τα κράτη μέλη τα οποία δεν έχουν μεταφέρει πλήρως τις διατάξεις της οδηγίας 2005/94/ΕΚ στις οποίες αναφέρεται η παρούσα απόφαση.
Άρθρο 2
Κοινοποίηση
1. Τα κράτη μέλη μεριμνούν ώστε η υποψία παρουσίας και η παρουσία της ΓΠΥΠ να αποτελούν αντικείμενο υποχρεωτικής και άμεσης κοινοποίησης στην αρμόδια αρχή.
2. Τα κράτη μέλη κοινοποιούν τα αποτελέσματα τυχόν επιτήρησης των ιών της γρίπης των πτηνών υψηλής παθογονικότητας που πραγματοποιείται σε θηλαστικά και ενημερώνουν αμέσως την Επιτροπή σχετικά με τυχόν θετικά αποτελέσματα σύμφωνα την εν λόγω επιτήρηση.
Άρθρο 3
Μέτρα που εφαρμόζονται στις εκμεταλλεύσεις στις οποίες υπάρχει υποψία εκδήλωσης εστίας
1. Σε περίπτωση που υπάρχει υποψία για εκδήλωσης εστίας, η αρμόδια αρχή κινητοποιεί αμέσως έρευνα προκειμένου να επιβεβαιωθεί ή να αποκλειστεί η παρουσία της γρίπης των πτηνών και θέτει την εκμετάλλευση υπό επίσημη παρακολούθηση.
Η αρμόδια αρχή εξασφαλίζει επίσης ότι τηρούνται τα μέτρα που προβλέπονται στις παραγράφους 2 και 3.
2. Η αρμόδια αρχή εξασφαλίζει ότι εφαρμόζονται τα ακόλουθα μέτρα στην εκμετάλλευση:
α)
τα πουλερικά, άλλα πτηνά σε αιχμαλωσία και όλα τα είδη κατοικίδιων θηλαστικών μετρούνται ή, κατά περίπτωση, εκτιμάται ο αριθμός τους ανάλογα με τον τύπο πουλερικών ή τα είδη άλλων πτηνών σε αιχμαλωσία·
β)
καταρτίζεται κατάλογος του κατά προσέγγιση αριθμού πουλερικών, άλλων πτηνών σε αιχμαλωσία και όλων των ειδών κατοικίδιων θηλαστικών που πάσχουν ήδη από τη νόσο, είναι νεκρά ή ενδέχεται να έχουν μολυνθεί σε κάθε κατηγορία στην εκμετάλλευση· ο εν λόγω κατάλογος ενημερώνεται καθημερινά προκειμένου να ληφθούν υπόψη οι εκκολάψεις, οι γεννήσεις και οι θάνατοι κατά τη διάρκεια της περιόδου της πιθανής εκδήλωσης εστίας και διαβιβάζεται, εφόσον ζητηθεί, στην αρμόδια αρχή·
γ)
όλα τα πουλερικά και άλλα πτηνά σε αιχμαλωσία πρέπει να μεταφερθούν εντός κτιρίου στην εκμετάλλευση και να φυλάσσονται εκεί. Όταν αυτό είναι ανέφικτο για πρακτικούς λόγους ή τίθεται σε κίνδυνο η καλή μεταχείρισή τους, μεταφέρονται σε άλλο χώρο της ίδιας εκμετάλλευσης έτσι ώστε να μην έρχονται σε επαφή με άλλα πουλερικά ή άλλα πτηνά σε αιχμαλωσία σε άλλες εκμεταλλεύσεις. Πρέπει να λαμβάνονται όλα τα εύλογα μέτρα για να μειωθούν στο ελάχιστο οι επαφές με άγρια πτηνά·
δ)
κανένα πουλερικό ή άλλο πτηνό σε αιχμαλωσία δεν μπορεί να εισέλθει ή να εξέλθει από την εκμετάλλευση·
ε)
σφάγια πουλερικών ή άλλων πτηνών σε αιχμαλωσία, κρέας πουλερικών συμπεριλαμβανομένων των εντοσθίων («κρέας πουλερικών»), ζωοτροφές πουλερικών («ζωοτροφές»), σκεύη, υλικά, απόβλητα, περιττώματα, κόπρος πουλερικών ή άλλων πτηνών σε αιχμαλωσία («κόπρος»), υδαρής κοπριά, χρησιμοποιημένη στρωμνή ή οτιδήποτε άλλο ενδέχεται να μεταδώσει τη γρίπη των πτηνών δεν μπορεί να εξέλθει από την εκμετάλλευση χωρίς την έγκριση της αρμόδιας αρχής, η οποία παρακολουθεί τα δέοντα μέτρα βιοασφάλειας για τη μείωση στο ελάχιστο του τυχόν κινδύνου διάδοσης της γρίπης των πτηνών·
στ)
τα αυγά δεν επιτρέπεται επίσης να εξέλθουν από την εκμετάλλευση·
ζ)
η μετακίνηση ατόμων, ειδών κατοικίδιων θηλαστικών, οχημάτων και εξοπλισμού προς και από την εκμετάλλευση υπόκειται στους όρους και την άδεια της αρμόδιας αρχής·
η)
κατάλληλα μέσα απολύμανσης χρησιμοποιούνται στις εισόδους και εξόδους των κτιρίων που στεγάζουν πουλερικά και άλλα πτηνά σε αιχμαλωσία και της ίδιας της εκμετάλλευσης σύμφωνα με τις οδηγίες της αρμόδιας αρχής.
3. Η αρμόδια αρχή εξασφαλίζει την πραγματοποίηση επιδημιολογικής έρευνας.
4. Κατά παρέκκλιση από την παράγραφο 1, η αρμόδια αρχή μπορεί να φροντίσει για την υποβολή δειγμάτων σε άλλες περιπτώσεις. Σε τέτοιου είδους περιστάσεις η αρμόδια αρχή μπορεί να ενεργήσει χωρίς τη θέσπιση μερικών ή όλων των μέτρων που αναφέρονται στην παράγραφο 2.
Άρθρο 4
Παρεκκλίσεις από ορισμένα μέτρα που πρέπει να εφαρμόζονται στις εκμεταλλεύσεις στις οποίες υπάρχει υποψία εκδήλωσης εστιών
1. Η αρμόδια αρχή μπορεί να εγκρίνει παρεκκλίσεις από τα μέτρα που προβλέπονται στο άρθρο 3 παράγραφος 2 στοιχεία γ) έως ε) με βάση αξιολόγηση κινδύνου και λαμβανομένων υπόψη των σχετικών προφυλάξεων και του προορισμού των πτηνών και των προϊόντων που πρέπει να μετακινηθούν.
2. Η αρμόδια αρχή μπορεί επίσης να εγκρίνει παρεκκλίσεις από τα μέτρα που προβλέπονται στο άρθρο 3 παράγραφος 2 στοιχείο η) στην περίπτωση άλλων πτηνών σε αιχμαλωσία που φυλάσσονται σε μη εμπορικές εκμεταλλεύσεις.
3. Όσον αφορά το άρθρο3 παράγραφος 2 στοιχείο στ), η αρμόδια αρχή μπορεί να επιτρέψει την αποστολή αυγών:
α)
απευθείας σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (3), για να υποβληθούν σε χειρισμό ή επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004 του Ευρωπαϊκού Κοινοβουλίου και τους Συμβουλίου (4)· όταν η αρμόδια αρχή εκδίδει τέτοια άδεια, αυτή υπόκειται στους όρους που ορίζονται στο παράρτημα III της οδηγίας 2005/94/ΕΚ· ή
β)
για απόρριψη.
Άρθρο 5
Διάρκεια των μέτρων που πρέπει να εφαρμόζονται στις εκμεταλλεύσεις στις οποίες υπάρχει υποψία εκδήλωσης εστιών
Τα μέτρα που πρέπει να εφαρμόζονται στις εκμεταλλεύσεις σε περίπτωση υποψίας εκδήλωσης εστιών, όπως προβλέπεται στο άρθρο 3, εξακολουθούν να εφαρμόζονται έως ότου η αρμόδια αρχή κρίνει ότι η υποψία εκδήλωσης της γρίπης των πτηνών στην εκμετάλλευση έχει αποκλειστεί.
Άρθρο 6
Πρόσθετα μέτρα με βάση την επιδημιολογική έρευνα
1. Με βάση τα προκαταρκτικά αποτελέσματα της επιδημιολογικής έρευνας, η αρμόδια αρχή μπορεί να εφαρμόσει τα μέτρα που προβλέπονται στις παραγράφους 2, 3 και 4, ιδίως εάν η εκμετάλλευση βρίσκεται σε περιοχή με υψηλή πυκνότητα πουλερικών.
2. Μπορούν να επιβληθούν προσωρινοί περιορισμοί στις μετακινήσεις των πουλερικών, άλλων πτηνών σε αιχμαλωσία και αυγών και στη μετακίνηση των οχημάτων που χρησιμοποιήθηκαν από τον τομέα των πουλερικών σε μια συγκεκριμένη περιοχή ή σε ολόκληρο το κράτος μέλος.
Οι περιορισμοί αυτοί μπορούν να επεκταθούν στις μετακινήσεις ειδών κατοικίδιων θηλαστικών, αλλά στην περίπτωση αυτή δεν υπερβαίνουν τις 72 ώρες, εκτός αν δικαιολογούνται.
3. Τα μέτρα που προβλέπονται στο άρθρο 7 μπορούν να εφαρμοστούν στην εκμετάλλευση.
Ωστόσο, αν οι συνθήκες το επιτρέπουν, η εφαρμογή των εν λόγω μέτρων μπορεί να περιοριστεί στα πουλερικά ή σε άλλα πτηνά σε αιχμαλωσία για τα οποία υπάρχει υποψία ότι έχουν μολυνθεί και στις μονάδες παραγωγής τους.
Τα δείγματα λαμβάνονται από τα πουλερικά ή άλλα πτηνά σε αιχμαλωσία, όταν θανατώνονται προκειμένου να επιβεβαιωθεί ή να αποκλειστεί ο κίνδυνος της πιθανής εστίας.
4. Μπορεί να δημιουργηθεί προσωρινή ζώνη ελέγχου γύρω από την εκμετάλλευση και να ληφθούν ορισμένα ή όλα τα μέτρα που προβλέπονται στο άρθρο 3 παράγραφος 2, κατά περίπτωση, στις εκμεταλλεύσεις που βρίσκονται εντός της εν λόγω ζώνης.
Άρθρο 7
Μέτρα που εφαρμόζονται στις εκμεταλλεύσεις στις οποίες επιβεβαιώνεται η εκδήλωση εστίας
1. Σε περίπτωση εκδήλωσης εστίας ΓΠΥΠ, η αρμόδια αρχή εξασφαλίζει την εφαρμογή των μέτρων που προβλέπονται στο άρθρο 3 παράγραφοι 2 και 3 και παράγραφοι 2 έως 9 του παρόντος άρθρου.
2. Όλα τα πουλερικά και άλλα πτηνά στην εκμετάλλευση θανατώνονται χωρίς καθυστέρηση υπό επίσημη εποπτεία. Η θανάτωση πραγματοποιείται με τέτοιο τρόπο ώστε να αποφεύγεται ο κίνδυνος διάδοσης της γρίπης των πτηνών, ιδίως στη διάρκεια της μεταφοράς.
Ωστόσο, με βάση αξιολόγηση κινδύνου σχετικά με την περαιτέρω εξάπλωση της γρίπης των πτηνών, τα κράτη μέλη μπορούν να εγκρίνουν παρεκκλίσεις για ορισμένα είδη πουλερικών ή άλλων πτηνών σε αιχμαλωσία και αυτά να μην θανατωθούν.
Η αρμόδια αρχή λαμβάνει τα δέοντα μέτρα για να περιοριστεί τυχόν διάδοση της γρίπης των πτηνών στα άγρια πτηνά στην επιχείρηση.
3. Όλα τα σφάγια και αυγά στην εκμετάλλευση πρέπει να διατίθενται υπό επίσημη εποπτεία.
4. Τα πουλερικά που έχουν ήδη εκκολαφθεί από αυγά τα οποία συλλέχθηκαν από την εκμετάλλευση κατά τη διάρκεια της περιόδου μεταξύ της πιθανής ημερομηνίας εισόδου της ΓΠΥΠ στην εκμετάλλευση και της εφαρμογής των μέτρων που προβλέπονται στο άρθρο 3 παράγραφος 2 τίθενται υπό επίσημη εποπτεία και πραγματοποιούνται έρευνες.
5. Το κρέας των πουλερικών που εσφάγησαν και τα αυγά που συλλέχθηκαν από την εκμετάλλευση κατά τη διάρκεια της περιόδου μεταξύ της πιθανής ημερομηνίας εισόδου της ΓΠΥΠ στην εκμετάλλευση και της εφαρμογής των μέτρων που προβλέπονται στο άρθρο 3 παράγραφος 2 ιχνηλατούνται, όταν είναι δυνατόν, και διατίθενται υπό επίσημη εποπτεία.
6. Όλες οι ουσίες, η κοπριά και τα απόβλητα που ενδέχεται να έχουν μολυνθεί, όπως οι ζωοτροφές, καταστρέφονται ή υφίστανται επεξεργασία που εξασφαλίζει την καταστροφή του ιού της γρίπης των πτηνών, σύμφωνα με τις οδηγίες του επίσημου κτηνιάτρου.
7. Μετά τη διάθεση των σφαγίων, τα κτίρια που χρησιμοποιήθηκαν για τη στέγασή τους, οι βοσκότοποι ή αγροτικές εκτάσεις, ο εξοπλισμός που ενδέχεται να μολύνθηκε και τα οχήματα που χρησιμοποιήθηκαν για τη μεταφορά των πουλερικών ή άλλων πτηνών σε αιχμαλωσία, σφαγίων, κρέατος, ζωοτροφών, κοπριάς, υδαρούς κοπριάς, στρωμνής και κάθε άλλου υλικού ή ουσίας που ενδέχεται να έχει μολυνθεί καθαρίζεται και απολυμαίνεται σύμφωνα με τις οδηγίες του επίσημου κτηνιάτρου.
8. Άλλα πτηνά σε αιχμαλωσία ή είδη κατοικίδιων θηλαστικών δεν εισέρχονται ούτε εξέρχονται από την εκμετάλλευση χωρίς την άδεια της αρμόδιας αρχής. Ο περιορισμός αυτός δεν εφαρμόζεται στα είδη κατοικίδιων θηλαστικών που έχουν πρόσβαση μόνο στους χώρους όπου διαμένουν άνθρωποι.
9. Σε περίπτωση εκδήλωσης πρωτογενούς εστίας, το απομόνωμα του ιού υποβάλλεται στη διαδικασία εργαστηριακού ελέγχου, προκειμένου να εντοπισθεί ο γενετικός υπότυπος. Το εν λόγω απομόνωμα του ιού υποβάλλεται το συντομότερο δυνατόν στο κοινοτικό εργαστήριο αναφοράς για τη γρίπη των πτηνών που αναφέρεται στο άρθρο 51 παράγραφος 1 της οδηγίας 2005/94/ΕΚ.
Άρθρο 8
Παρεκκλίσεις σχετικά με ορισμένες εκμεταλλεύσεις
1. Η αρμόδια αρχή μπορεί να εγκρίνει παρεκκλίσεις από τα μέτρα που προβλέπονται στο πρώτο εδάφιο του άρθρου 7 παράγραφος 2 σε περιπτώσεις που παρουσιάζεται εστία ΓΠΥΠ σε μη εμπορική εκμετάλλευση, σε τσίρκο, σε ζωολογικό κήπο, σε κατάστημα πτηνών συντροφιάς, σε πάρκο άγριων ζώων, σε περιφραγμένη περιοχή όπου εκτρέφονται πουλερικά ή άλλα πτηνά σε αιχμαλωσία για επιστημονικούς σκοπούς ή για σκοπούς που σχετίζονται με τη διατήρηση απειλούμενων ειδών ή επισήμως καταχωρημένων σπάνιων ειδών πουλερικών ή άλλων πτηνών σε αιχμαλωσία, με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο της νόσου.
2. Η αρμόδια αρχή εξασφαλίζει ότι στις περιπτώσεις που εγκρίνεται παρέκκλιση, σύμφωνα με την παράγραφο 1, τα πουλερικά και τα άλλα πτηνά σε αιχμαλωσία τα οποία αφορά η παρέκκλιση:
α)
μεταφέρονται εντός κτιρίου στην εκμετάλλευσή τους και φυλάσσονται εκεί· όταν αυτό είναι ανέφικτο για πρακτικούς λόγους ή τίθεται σε κίνδυνο η καλή μεταχείρισή τους, περιορίζονται σε άλλο χώρο της ίδιας εκμετάλλευσης έτσι ώστε να μην έρχονται σε επαφή με άλλα πουλερικά ή άλλα πτηνά σε αιχμαλωσία σε άλλες εκμεταλλεύσεις· πρέπει να λαμβάνονται όλα τα εύλογα μέτρα για να μειωθούν στο ελάχιστο οι επαφές με άγρια πτηνά·
β)
πρέπει να υπόκεινται σε περαιτέρω παρακολούθηση και έλεγχο σύμφωνα με τις οδηγίες του επίσημου κτηνίατρου και δεν μετακινούνται έως ότου αποδειχθεί από τις εργαστηριακές δοκιμές ότι δεν παρουσιάζουν πλέον σημαντικό κίνδυνο περαιτέρω εξάπλωσης της ΓΠΥΠ· και
γ)
δεν μετακινούνται από την εκμετάλλευση καταγωγής τους, παρά μόνο για σφαγή ή σε άλλη εκμετάλλευση, η οποία:
i)
βρίσκεται στο ίδιο κράτος μέλος, σύμφωνα με τις οδηγίες της αρμόδιας αρχής· ή
ii)
βρίσκεται σε άλλο κράτος μέλος, κατόπιν συμφωνίας με το κράτος μέλος προορισμού.
3. Κατά παρέκκλιση από την απαγόρευση μετακίνησης των πουλερικών ή άλλων πτηνών σε αιχμαλωσία σύμφωνα με την παράγραφο 2 στοιχείο β), η αρμόδια αρχή μπορεί με βάση αξιολόγηση κινδύνου να επιτρέψει τη μεταφορά κάτω από μέτρα βιοασφάλειας πουλερικών ή πτηνών τα οποία δεν μπορούν να στεγαστούν δεόντως και να φυλαχτούν υπό επιτήρηση στην εκμετάλλευση καταγωγής σε καθορισμένη εκμετάλλευση στο ίδιο κράτος μέλος, στην οποία θα πραγματοποιηθούν περαιτέρω έλεγχοι και δοκιμές υπό επίσημη εποπτεία, με την προϋπόθεση ότι αυτή η έγκριση δεν θέτει σε κίνδυνο τον έλεγχο της νόσου.
4. Η αρμόδια αρχή μπορεί να επιτρέψει παρεκκλίσεις από τα μέτρα που προβλέπονται στο άρθρο 7 παράγραφος 5 για αυγά που πρέπει να αποσταλούν απευθείας σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004 για να υποβληθούν σε χειρισμό ή επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004.
5. Τα κράτη μέλη ενημερώνουν την Επιτροπή και τα άλλα κράτη μέλη σχετικά με όλες τις παρεκκλίσεις που επέτρεψαν με βάση την εν λόγω διάταξη.
Άρθρο 9
Μέτρα που εφαρμόζονται σε περίπτωση εκδήλωσης εστίας της ΓΠΥΠ σε χωριστές μονάδες παραγωγής
Σε περιπτώσεις εκδήλωσης εστίας της ΓΠΥΠ σε εκμετάλλευση η οποία αποτελείται από δύο ή περισσότερες ξεχωριστές μονάδες παραγωγής, η αρμόδια αρχή μπορεί να χορηγήσει παρεκκλίσεις από τα μέτρα που προβλέπονται στο πρώτο εδάφιο του άρθρου 7 παράγραφος 2 για τις μονάδες παραγωγής με πουλερικά ή άλλα πτηνά σε αιχμαλωσία για τα οποία δεν υπάρχει υποψία ΓΠΥΠ, με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο της νόσου.
Οι παρεκκλίσεις αυτές επιτρέπονται μόνο για δύο ή περισσότερες ξεχωριστές μονάδες παραγωγής όταν ο επίσημος κτηνίατρος, λαμβάνοντας υπόψη τη δομή, το μέγεθος, τη λειτουργία, το είδος στέγασης, τη διατροφή, την πηγή νερού, τον εξοπλισμό, το προσωπικό και τους επισκέπτες στην εκμετάλλευση, είναι ικανοποιημένος από το γεγονός ότι είναι εντελώς ανεξάρτητες από άλλες μονάδες παραγωγής όσον αφορά την τοποθεσία και την καθημερινή διαχείριση των πουλερικών ή άλλων πτηνών σε αιχμαλωσία που φυλάσσονται εκεί.
Τα κράτη μέλη ενημερώνουν την Επιτροπή και τα άλλα κράτη μέλη σχετικά με όλες τις παρεκκλίσεις που επέτρεψαν με βάση την εν λόγω διάταξη.
Άρθρο 10
Μέτρα που εφαρμόζονται στις εκμεταλλεύσεις επαφής
1. Με βάση την επιδημιολογική εξέταση, η αρμόδια αρχή αποφασίζει εάν μια εκμετάλλευση πρέπει να θεωρηθεί εκμετάλλευση επαφής.
Η αρμόδια αρχή εξασφαλίζει ότι τα μέτρα που προβλέπονται στο άρθρο 3 παράγραφος 2 εφαρμόζονται στις εκμεταλλεύσεις επαφής μέχρις ότου η παρουσία της ΓΠΥΠ να αποκλειστεί.
2. Με βάση την επιδημιολογική έρευνα, η αρμόδια αρχή εφαρμόζει τα μέτρα που προβλέπονται στο άρθρο 7 στις εκμεταλλεύσεις επαφής και ιδίως όταν οι εκμεταλλεύσεις αυτές βρίσκονται σε περιοχές με υψηλή πληθυσμιακή πυκνότητα πουλερικών.
Τα κύρια κριτήρια που λαμβάνονται υπόψη για την εφαρμογή των μέτρων που προβλέπονται στο άρθρο 7 στις εκμεταλλεύσεις επαφής ορίζονται στο παράρτημα IV της οδηγίας 2005/94/ΕΚ.
3. Η αρμόδια αρχή εξασφαλίζει ότι λαμβάνονται δείγματα από τα πουλερικά και άλλα πτηνά σε αιχμαλωσία όταν θανατώνονται, προκειμένου να επιβεβαιωθεί ή να αποκλειστεί η παρουσία του ιού της ΓΠΥΠ στις εν λόγω εκμεταλλεύσεις επαφής.
4. H αρμόδια αρχή εξασφαλίζει ότι, σε κάθε εκμετάλλευση στην οποία θανατώνονται και διατίθενται πουλερικά ή άλλα πτηνά σε αιχμαλωσία και στη συνέχεια επιβεβαιώνεται η γρίπη των πτηνών, τα κτίρια και ο εξοπλισμός που ενδέχεται να έχουν μολυνθεί και τα οχήματα που χρησιμοποιήθηκαν για τη μεταφορά των πουλερικών, άλλων πτηνών σε αιχμαλωσία, σφαγίων, κρέατος, ζωοτροφών, κοπριάς, υδαρούς κοπριάς, στρωμνής και κάθε άλλου υλικού ή ουσίας που ενδέχεται να έχει μολυνθεί καθαρίζονται και απολυμαίνονται σύμφωνα με τις του επίσημου κτηνιάτρου.
Άρθρο 11
Οριοθέτηση ζωνών προστασίας, επιτήρησης και περαιτέρω απαγορευμένων ζωνών σε περιπτώσεις εκδήλωσης εστιών ΓΠΥΠ
1. Αμέσως μετά την εκδήλωση εστίας ΓΠΥΠ, η αρμόδια αρχή οριοθετεί:
α)
ζώνη προστασίας με ακτίνα τουλάχιστον τριών χιλιομέτρων γύρω από την εκμετάλλευση·
β)
ζώνη επιτήρησης με ακτίνα τουλάχιστον 10 χιλιομέτρων γύρω από την εκμετάλλευση, συμπεριλαμβανομένης της ζώνης προστασίας.
2. Σε περίπτωση που επιβεβαιώνεται η εμφάνιση εστίας ΓΠΥΠ σε άλλα πτηνά σε αιχμαλωσία σε μη εμπορική εκμετάλλευση, σε τσίρκο, σε ζωολογικό κήπο, σε κατάστημα πτηνών συντροφιάς, σε πάρκο άγριων ζώων, σε περιφραγμένη περιοχή όπου εκτρέφονται πουλερικά ή άλλα πτηνά σε αιχμαλωσία για επιστημονικούς σκοπούς ή για σκοπούς που σχετίζονται με τη διατήρηση απειλούμενων ειδών ή επισήμως καταχωρημένων σπάνιων ειδών πουλερικών ή άλλων πτηνών σε αιχμαλωσία που δεν περιλαμβάνουν πουλερικά, η αρμόδια αρχή μπορεί, ύστερα από αξιολόγηση κινδύνου, να επιτρέψει παρεκκλίσεις στον βαθμό που απαιτείται από τις διατάξεις των άρθρων 11 και 26 σχετικά με την οριοθέτηση των ζωνών προστασίας και επιτήρησης και τα μέτρα που πρέπει να εφαρμόζονται μέσα στα όρια τους, με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο της νόσου.
3. Όταν οριοθετεί τις ζώνες προστασίας και επιτήρησης, όπως προβλέπεται στην παράγραφο 1, η αρμόδια αρχή λαμβάνει υπόψη τουλάχιστον τα ακόλουθα κριτήρια:
α)
η επιδημιολογική έρευνα·
β)
η γεωγραφική θέση, ιδίως τα φυσικά όρια·
γ)
η τοποθεσία και η απόσταση άλλων εκμεταλλεύσεων και ο κατ’ εκτίμηση αριθμός των πουλερικών·
δ)
οι μορφές των μετακινήσεων και του εμπορίου των πουλερικών και άλλων πτηνών σε αιχμαλωσία·
ε)
οι εγκαταστάσεις και το διαθέσιμο προσωπικό για τον έλεγχο οποιασδήποτε μετακίνησης, εντός των ζωνών προστασίας και επιτήρησης, πουλερικών και άλλων πτηνών, των σφαγίων τους, κοπριάς, στρωμνής ή χρησιμοποιημένης στρωμνής, ιδίως όταν τα πουλερικά ή άλλα πτηνά σε αιχμαλωσία που πρέπει να θανατωθούν και να διατεθούν πρέπει να μετακινηθούν από την εκμετάλλευση καταγωγής τους.
4. Η αρμόδια αρχή μπορεί να οριοθετήσει περαιτέρω απαγορευμένες ζώνες γύρω ή δίπλα στις ζώνες προστασίας και επιτήρησης, λαμβάνοντας υπόψη τα κριτήρια που προβλέπονται στην παράγραφο 3.
5. Αν μια ζώνη προστασίας, επιτήρησης ή περαιτέρω απαγορευμένη ζώνη καλύπτει το έδαφος διαφόρων κρατών μελών, οι αρμόδιες αρχές των σχετικών κρατών μελών συνεργάζονται για την οριοθέτηση της ζώνης.
Άρθρο 12
Μέτρα που εφαρμόζονται τόσο στη ζώνη προστασίας όσο και στη ζώνη επιτήρησης
1. Η αρμόδια αρχή εξασφαλίζει την εφαρμογή των ακόλουθων μέτρων εντός των ζωνών προστασίας και επιτήρησης:
α)
θεσπίζονται ρυθμίσεις οι οποίες επιτρέπουν να ιχνηλατηθεί οτιδήποτε ενδέχεται να διαδώσει τον ιό της γρίπης των πτηνών, συμπεριλαμβανομένων των πουλερικών, άλλων πτηνών σε αιχμαλωσία, κρέατος, αυγών, σφαγίων, ζωοτροφών, χρησιμοποιημένης στρωμνής, ανθρώπων που έχουν έλθει σε επαφή με τα μολυσμένα πουλερικά ή άλλα πτηνά σε αιχμαλωσία ή οχημάτων που σχετίζονται με την πτηνοτροφία·
β)
οι ιδιοκτήτες οφείλουν να παρέχουν στην αρμόδια αρχή, εφόσον τους ζητηθεί, οποιαδήποτε σχετική πληροφορία που αφορά τα πουλερικά ή άλλα πτηνά σε αιχμαλωσία και τα αυγά που εισέρχονται ή εξέρχονται από την εκμετάλλευση.
2. Η αρμόδια αρχή πρέπει λαμβάνει όλα τα εύλογα μέτρα για να εξασφαλίσει ότι όλα τα πρόσωπα στις ζώνες προστασίας και επιτήρησης, στις οποίες ισχύουν οι εν λόγω περιορισμοί, έχουν πλήρη επίγνωση των περιορισμών που έχουν θεσπιστεί.
Οι πληροφορίες αυτές μπορούν να γνωστοποιούνται μέσω προειδοποιητικών ανακοινώσεων, μέσων ενημέρωσης, όπως ο Τύπος και η τηλεόραση, ή άλλων κατάλληλων μέσων.
3. Η αρμόδια αρχή μπορεί, αν ενδείκνυται από επιδημιολογικές πληροφορίες ή άλλα στοιχεία, να εφαρμόσει σε εκμεταλλεύσεις και περιοχές που διατρέχουν κίνδυνο προληπτικό πρόγραμμα εκρίζωσης, συμπεριλαμβανομένης και της σφαγής ή θανάτωσης των πουλερικών ή άλλων πτηνών σε αιχμαλωσία.
4. Τα κράτη μέλη που εφαρμόζουν τα μέτρα που προβλέπονται στην παράγραφο 3 ενημερώνουν αμέσως την Επιτροπή σχετικά.
Άρθρο 13
Απογραφή και επισκέψεις από τον επίσημο κτηνίατρο και παρακολούθηση
Η αρμόδια αρχή εξασφαλίζει την εφαρμογή των ακόλουθων μέτρων στις ζώνες προστασίας:
α)
πραγματοποιείται απογραφή όλων των εκμεταλλεύσεων το συντομότερο δυνατόν·
β)
όλες οι εμπορικές εκμεταλλεύσεις δέχονται την επίσκεψη επίσημου κτηνιάτρου όσο το συντομότερο δυνατόν για κλινική εξέταση των πουλερικών και άλλων πτηνών σε αιχμαλωσία και, εάν χρειάζεται, για τη συλλογή δειγμάτων για εργαστηριακές δοκιμές· τηρείται αρχείο των επισκέψεων αυτών καθώς και των πορισμάτων τους· οι μη εμπορικές εκμεταλλεύσεις δέχονται την επίσκεψη επίσημου κτηνιάτρου πριν από την άρση της ζώνης προστασίας·
γ)
εφαρμόζεται αμέσως πρόσθετη παρακολούθηση, σύμφωνα με τις οδηγίες του επίσημου κτηνιάτρου, προκειμένου να εντοπιστεί τυχόν περαιτέρω εξάπλωση της γρίπης των πτηνών στις εκμεταλλεύσεις που βρίσκονται στη ζώνη προστασίας.
Άρθρο 14
Μέτρα που εφαρμόζονται στις εκμεταλλεύσεις στη ζώνη προστασίας
Η αρμόδια αρχή εξασφαλίζει την εφαρμογή των ακόλουθων μέτρων στις εκμεταλλεύσεις που βρίσκονται εντός των ζωνών προστασίας:
α)
όλα τα πουλερικά και άλλα πτηνά σε αιχμαλωσία πρέπει να μεταφερθούν εντός κτιρίου στην εκμετάλλευση και να φυλάσσονται εκεί. Όταν αυτό είναι ανέφικτο για πρακτικούς λόγους ή τίθεται σε κίνδυνο η καλή μεταχείρισή τους, περιορίζονται σε άλλο χώρο της ίδιας εκμετάλλευσης έτσι ώστε να μην έρχονται σε επαφή με άλλα πουλερικά ή άλλα πτηνά σε αιχμαλωσία σε άλλες εκμεταλλεύσεις. Πρέπει να λαμβάνονται όλα τα εύλογα μέτρα για να μειωθούν στο ελάχιστο οι επαφές τους με άγρια πτηνά·
β)
τα σφάγια απορρίπτονται το συντομότερο δυνατό·
γ)
τα οχήματα και ο εξοπλισμός που χρησιμοποιήθηκαν για τη μεταφορά ζώντων πουλερικών ή άλλων πτηνών σε αιχμαλωσία, κρέατος, ζωοτροφών, κοπριάς, υδαρούς κοπριάς και στρωμνής καθώς και άλλου υλικού και ουσίας που ενδέχεται να έχουν μολυνθεί, καθαρίζονται και απολυμαίνονται σύμφωνα με τις οδηγίες του επίσημου κτηνιάτρου·
δ)
όλα τα μέρη των οχημάτων που χρησιμοποιήθηκαν από το προσωπικό ή άλλα πρόσωπα που εισέρχονται ή εξέρχονται από εκμεταλλεύσεις και ενδέχεται να έχουν μολυνθεί καθαρίζονται και απολυμαίνονται σύμφωνα με τις οδηγίες του επίσημου κτηνιάτρου·
ε)
πουλερικά, άλλα πτηνά σε αιχμαλωσία ή είδη κατοικίδιων θηλαστικών δεν επιτρέπεται να εισέρχονται ή να εξέρχονται από την εκμετάλλευση χωρίς την άδεια της αρμόδιας αρχής. Ο περιορισμός αυτός δεν ισχύει για τα θηλαστικά που έχουν πρόσβαση μόνον σε χώρους όπου ζουν άνθρωποι και στους οποίους:
i)
δεν έχουν καμία επαφή με οικόσιτα πουλερικά ή άλλα πτηνά σε αιχμαλωσία, και
ii)
δεν έχουν πρόσβαση σε κλουβιά ή σε χώρους στους οποίους φυλάσσονται αυτά τα οικόσιτα πουλερικά ή άλλα πτηνά σε αιχμαλωσία·
στ)
οποιαδήποτε αύξηση της νοσηρότητας ή της θνησιμότητας ή σημαντική μείωση της παραγωγής στις εκμεταλλεύσεις αναφέρεται αμέσως στην αρμόδια αρχή, η οποία πραγματοποιεί τις κατάλληλες έρευνες σύμφωνα με τις οδηγίες του επίσημου κτηνιάτρου·
ζ)
κάθε άτομο που εισέρχεται ή εξέρχεται από εκμεταλλεύσεις τηρεί κατάλληλα μέτρα βιοασφάλειας, που έχουν ως σκοπό την πρόληψη της εξάπλωσης της γρίπης των πτηνών·
η)
οι ιδιοκτήτες τηρούν αρχεία για όλα τα άτομα που επισκέπτονται τις εκμεταλλεύσεις, με εξαίρεση τις κατοικίες, προκειμένου να διευκολυνθούν η παρακολούθηση και ο έλεγχος της νόσου· τα αρχεία αυτά πρέπει να τίθενται στη διάθεση της αρμόδιας αρχής εφόσον το ζητήσει. Τα αρχεία αυτά δεν χρειάζεται να τηρούνται για τους επισκέπτες εκμεταλλεύσεων όπως οι ζωολογικοί κήποι ή πάρκα άγριων ζώων, στα οποία οι επισκέπτες δεν έχουν πρόσβαση σε χώρους στους οποίους φυλάσσονται τα πτηνά.
Άρθρο 15
Απαγόρευση της απομάκρυνσης ή της διασποράς χρησιμοποιημένης στρωμνής, κοπριάς ή υδαρούς κοπριάς από τις εκμεταλλεύσεις
Η αρμόδια αρχή εξασφαλίζει ότι απαγορεύεται, χωρίς την έγκρισή της, η απομάκρυνση ή η διασπορά χρησιμοποιημένης στρωμνής, κοπριάς ή υδαρούς κοπριάς από τις εκμεταλλεύσεις που βρίσκονται στις ζώνες προστασίας. Ωστόσο, η μεταφορά κοπριάς ή υδαρούς κοπριάς από εκμεταλλεύσεις μπορεί να επιτρέπεται κάτω από μέτρα βιοασφάλειας προς συγκεκριμένη μονάδα επεξεργασίας ή ενδιάμεσης αποθήκευσης με σκοπό στη συνέχεια την επεξεργασία για την καταστροφή πιθανής παρουσίας ιών της γρίπης των πτηνών σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (5).
Άρθρο 16
Εμποροπανηγύρεις, αγορές ή άλλες συγκεντρώσεις και ανανέωση των αποθεμάτων κυνηγιού
Η αρμόδια αρχή εξασφαλίζει την απαγόρευση εμποροπανηγύρεων, αγορών, εκθέσεων ή άλλων συγκεντρώσεων πουλερικών ή άλλων πτηνών στις ζώνες προστασίας.
Η αρμόδια αρχή εξασφαλίζει ότι στις ζώνες προστασίας δεν απελευθερώνονται πουλερικά ή άλλα πτηνά σε αιχμαλωσία που προορίζονται για την ανανέωση των αποθεμάτων κυνηγιού.
Άρθρο 17
Απαγόρευση της μετακίνησης και μεταφοράς πτηνών, αυγών, κρέατος πουλερικών και σφαγίων
1. Η αρμόδια αρχή εξασφαλίζει ότι στις ζώνες προστασίας απαγορεύεται η μετακίνηση και μεταφορά οδικώς, με εξαίρεση τους ιδιωτικούς δρόμους για την εξυπηρέτηση των εκμεταλλεύσεων, ή σιδηροδρομικώς πουλερικών και άλλων πτηνών, πουλερικών έτοιμων προς ωοτοκία, νεοσσών μιας ημέρας, αυγών και σφαγίων.
2. Η αρμόδια αρχή εξασφαλίζει ότι απαγορεύεται η μεταφορά κρέατος πουλερικών από σφαγεία, εγκαταστάσεις τεμαχισμού και ψυκτικούς θαλάμους, εκτός εάν:
α)
έχει παραχθεί από πουλερικά που το κρέας τους προέρχεται από εκμεταλλεύσεις εκτός των ζωνών προστασίας και έχει αποθηκευτεί και μεταφερθεί χωριστά από το κρέας πουλερικών το οποίο προέρχεται από εκμεταλλεύσεις εντός των ζωνών προστασίας· ή
β)
έχει παραχθεί τουλάχιστον 21 ημέρες πριν από την εκτιμώμενη ημερομηνία της πρώτης μόλυνσης στην εκμετάλλευση στη ζώνη προστασίας και μετά την παραγωγή του έχει αποθηκευτεί και μεταφερθεί χωριστά από ίδιο είδος κρέατος που παρήχθη μετά την ίδια ημερομηνία.
3. Ωστόσο, οι απαγορεύσεις των παραγράφων 1 και 2 δεν εφαρμόζονται στην περίπτωση οδικής ή σιδηροδρομικής διέλευσης από τη ζώνη προστασίας χωρίς εκφόρτωση ή στάση.
Άρθρο 18
Παρεκκλίσεις για την απευθείας μεταφορά πουλερικών για άμεση σφαγή και τη μετακίνηση ή επεξεργασία κρέατος πουλερικών
1. Κατά παρέκκλιση από το άρθρο 17, η αρμόδια αρχή μπορεί να εγκρίνει την απευθείας μεταφορά πουλερικών που προέρχονται από εκμετάλλευση εντός της ζώνης προστασίας για άμεση σφαγή σε ορισθέν σφαγείο υπό τους ακόλουθους όρους:
α)
έχει πραγματοποιηθεί κλινική εξέταση των πουλερικών στην εκμετάλλευση καταγωγής από επίσημο κτηνίατρο εντός 24 ωρών πριν από την αποστολή για σφαγή·
β)
έχουν πραγματοποιηθεί, κατά περίπτωση, εργαστηριακές δοκιμές στα πουλερικά στην εκμετάλλευση καταγωγής, σύμφωνα με τις οδηγίες του επίσημου κτηνιάτρου με ευνοϊκά αποτελέσματα·
γ)
τα πουλερικά μεταφέρονται σε σφραγισμένα οχήματα από την αρμόδια αρχή ή υπό την εποπτεία της·
δ)
η αρμόδια αρχή που είναι υπεύθυνη για το ορισθέν σφαγείο ενημερώνεται και συμφωνεί για την παραλαβή των πουλερικών και κατόπιν επιβεβαιώνει τη σφαγή στην αρμόδια αρχή αποστολής·
ε)
τα πουλερικά από τη ζώνη προστασίας φυλάσσονται χωριστά από άλλα πουλερικά και σφάζονται χωριστά ή σε διαφορετικούς χρόνους από άλλα πουλερικά, κατά προτίμηση στο τέλος μιας εργάσιμης ημέρας· στη συνέχεια ο καθαρισμός και η απολύμανση ολοκληρώνονται πριν από τη σφαγή άλλων πουλερικών·
στ)
ο επίσημος κτηνίατρος εξασφαλίζει ότι τα πουλερικά εξετάζονται διεξοδικά στο ορισθέν σφαγείο κατά την άφιξη και μετά τη σφαγή τους·
ζ)
το κρέας δεν διατίθεται στο ενδοκοινοτικό ή στο διεθνές εμπόριο και φέρει το σήμα καταλληλότητας για το νωπό κρέας που προβλέπεται στο παράρτημα ΙΙ της οδηγίας 2002/99/ΕΚ (6)·
η)
το κρέας λαμβάνεται, τεμαχίζεται, μεταφέρεται και αποθηκεύεται χωριστά από κρέας το οποίο προορίζεται για το ενδοκοινοτικό ή το διεθνές εμπόριο και χρησιμοποιείται με τέτοιο τρόπο ώστε να αποφεύγεται η εισαγωγή του σε προϊόντα με βάση το κρέας που προορίζονται για το ενδοκοινοτικό ή το διεθνές εμπόριο, εκτός εάν έχει υποβληθεί σε επεξεργασία που καθορίζεται στο παράρτημα ΙΙΙ της οδηγίας 2002/99/ΕΚ.
2. Κατά παρέκκλιση από το άρθρο 17, η αρμόδια αρχή μπορεί να εγκρίνει την απευθείας μεταφορά πουλερικών που προέρχονται από εκμετάλλευση εκτός της ζώνης προστασίας για άμεση σφαγή σε ορισθέν σφαγείο εντός της ζώνης προστασίας και κατόπιν την μεταφορά του κρέατος που προέρχεται από τα πουλερικά αυτά με την προϋπόθεση ότι:
α)
η αρμόδια αρχή που είναι υπεύθυνη για το ορισθέν σφαγείο ενημερώνεται και συμφωνεί για την παραλαβή των πουλερικών και κατόπιν επιβεβαιώνει τη σφαγή στην αρμόδια αρχή αποστολής·
β)
τα πουλερικά φυλάσσονται χωριστά από άλλα πουλερικά τα οποία προέρχονται από το εσωτερικό της ζώνης προστασίας και σφάζονται χωριστά ή σε διαφορετικούς χρόνους από άλλα πουλερικά·
γ)
το κρέας πουλερικών τεμαχίζεται, μεταφέρεται και αποθηκεύεται χωριστά από το κρέας πουλερικών που προέρχονται από τη ζώνη προστασίας·
δ)
τα ζωικά υποπροϊόντα απορρίπτονται.
Άρθρο 19
Παρεκκλίσεις για την απευθείας μεταφορά νεοσσών μιας ημέρας
1. Κατά παρέκκλιση από το άρθρο 17, η αρμόδια αρχή μπορεί να επιτρέψει την απευθείας μεταφορά νεοσσών μιας ημέρας οι οποίοι προέρχονται από εκμεταλλεύσεις εντός της ζώνης προστασίας σε εκμετάλλευση ή εγκατάσταση της εκμετάλλευσης αυτής στο ίδιο κράτος μέλος, κατά προτίμηση εκτός των ζωνών προστασίας και επιτήρησης, υπό τους ακόλουθους όρους:
α)
μεταφέρονται σε οχήματα που σφραγίστηκαν από την αρμόδια αρχή ή υπό την εποπτεία της·
β)
λαμβάνονται τα κατάλληλα μέτρα βιοασφάλειας κατά τη διάρκεια της μεταφοράς και στην εκμετάλλευση προορισμού·
γ)
η εκμετάλλευση προορισμού βρίσκεται υπό επίσημη παρακολούθηση μετά την άφιξη των νεοσσών μιας ημέρας·
δ)
σε περίπτωση που μετακινηθούν εκτός της ζώνης προστασίας ή επιτήρησης, τα πουλερικά παραμένουν στην εκμετάλλευση προορισμού για τουλάχιστον 21 ημέρες.
2. Κατά παρέκκλιση από το άρθρο 17, η αρμόδια αρχή μπορεί να επιτρέψει την απευθείας μεταφορά νεοσσών μιας ημέρας που έχουν εκκολαφθεί από αυγά τα οποία προέρχονται από εκμεταλλεύσεις εκτός των ζωνών προστασίας και επιτήρηση σε οποιαδήποτε άλλη εκμετάλλευση του ίδιου κράτους μέλους, κατά προτίμηση εκτός των ζωνών προστασίας και επιτήρησης, με την προϋπόθεση ότι το εκκολαπτήριο αποστολής μπορεί να εξασφαλίσει βάσει της τεχνικής του υποστήριξης και των συνθηκών του υγιεινής κατά την εργασία ότι δεν έχει υπάρξει κανενός είδους επαφή των αυγών αυτών με άλλα αυγά προς επώαση ή νεοσσούς μιας ημέρας που προέρχονται από σμήνη πουλερικών στις ζώνες αυτές και έχουν επομένως διαφορετική κατάσταση υγείας.
Άρθρο 20
Παρεκκλίσεις για την απευθείας μεταφορά πουλερικών έτοιμων προς ωοτοκία
Κατά παρέκκλιση από το άρθρο 17, η αρμόδια αρχή μπορεί να επιτρέψει την απευθείας μεταφορά πουλερικών έτοιμων προς ωοτοκία σε εκμετάλλευση ή εγκατάσταση της εκμετάλλευσης αυτής εντός της ζώνης προστασίας ή επιτήρησης στην οποία δεν υπάρχουν άλλα πουλερικά, υπό τους ακόλουθους όρους:
α)
στην εκμετάλλευση καταγωγής έχει πραγματοποιηθεί από επίσημο κτηνίατρο κλινική εξέταση των πουλερικών και των άλλων πτηνών και ιδίως εκείνων που πρόκειται να μεταφερθούν·
β)
στην εκμετάλλευση καταγωγής έχουν πραγματοποιηθεί, κατά περίπτωση, εργαστηριακές δοκιμές στα πουλερικά σύμφωνα με τις οδηγίες του επίσημου κτηνιάτρου με ευνοϊκά αποτελέσματα·
γ)
τα πουλερικά έτοιμα προς ωοτοκία μεταφέρονται σε οχήματα που σφραγίζονται από την αρμόδια αρχή ή υπό την εποπτεία της·
δ)
η εκμετάλλευση ή η εγκατάσταση προορισμού βρίσκεται υπό επίσημη παρακολούθηση μετά την άφιξη των πουλερικών έτοιμων προς ωοτοκία·
ε)
σε περίπτωση που μετακινηθούν εκτός της ζώνης προστασίας ή επιτήρησης, τα πουλερικά παραμένουν στην εκμετάλλευση προορισμού για τουλάχιστον 21 ημέρες.
Άρθρο 21
Παρέκκλιση για την απευθείας μεταφορά αυγών προς επώαση και επιτραπέζιων αυγών
1. Κατά παρέκκλιση από το άρθρο 17, η αρμόδια αρχή μπορεί να επιτρέψει την απευθείας μεταφορά αυγών προς επώαση είτε από οποιαδήποτε εκμετάλλευση σε εκκολαπτήριο που βρίσκεται στη ζώνη προστασίας και ορίζεται από την αρμόδια αρχή («ορισθέν εκκολαπτήριο») ή, υπό τους ακόλουθους όρους, από μια εκμετάλλευση που βρίσκεται στη ζώνη προστασίας σε οποιοδήποτε ορισθέν εκκολαπτήριο:
α)
τα γονικά σμήνη από τα οποία προέρχονται τα αυγά προς επώαση έχουν εξεταστεί από επίσημο κτηνίατρο σύμφωνα με τις οδηγίες της αρμόδιας αρχής και δεν υπάρχει υποψία για γρίπη των πτηνών στις εγκαταστάσεις αυτές·
β)
τα αυγά προς επώαση και η συσκευασία τους έχουν απολυμανθεί πριν από την αποστολή και είναι δυνατόν να εξασφαλιστεί η ιχνηλασιμότητα των αυγών αυτών·
γ)
τα αυγά προς επώαση μεταφέρονται σε οχήματα που σφραγίζονται από την αρμόδια αρχή ή υπό την εποπτεία της·
δ)
εφαρμόζονται μέτρα βιοασφάλειας στο ορισθέν εκκολαπτήριο, σύμφωνα με τις οδηγίες της αρμόδιας αρχής.
2. Κατά παρέκκλιση από το άρθρο 17, η αρμόδια αρχή μπορεί να επιτρέψει την απευθείας μεταφορά αυγών:
α)
προς συσκευαστήριο που ορίζεται από την αρμόδια αρχή («ορισθέν συσκευαστήριο»), με την προϋπόθεση ότι συσκευάζονται σε συσκευασία μιας χρήσης και ότι έχουν ληφθεί όλα τα απαιτούμενα από την αρμόδια αρχή μέτρα βιοασφάλειας·
β)
σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004, για να υποβληθούν σε χειρισμό και επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004· ή
γ)
για απόρριψη.
Άρθρο 22
Παρεκκλίσεις για την απευθείας μεταφορά σφαγίων
Κατά παρέκκλιση από το άρθρο 17, η αρμόδια αρχή μπορεί να εγκρίνει την απευθείας μεταφορά σφαγίων, με την προϋπόθεση ότι μεταφέρονται για να απορριφθούν.
Άρθρο 23
Καθαρισμός και απολύμανση των μέσων μεταφοράς
Η αρμόδια αρχή εξασφαλίζει ότι τα οχήματα και ο εξοπλισμός που χρησιμοποιήθηκαν για τη μεταφορά, όπως αναφέρεται στα άρθρα 18 έως 22, καθαρίζονται και απολυμαίνονται το συντομότερο δυνατόν σύμφωνα με τις οδηγίες του επίσημου κτηνιάτρου.
Άρθρο 24
Διάρκεια των μέτρων
1. Τα μέτρα που προβλέπονται στα άρθρα 13 έως 23 τηρούνται επί 21 ημέρες τουλάχιστον από την ημερομηνία ολοκλήρωσης του προκαταρκτικού καθαρισμού και απολύμανσης στην εκμετάλλευση που έχει μολυνθεί, σύμφωνα με τις οδηγίες του επίσημου κτηνιάτρου, και έως ότου ελεγχθούν οι εγκαταστάσεις που βρίσκονται στη ζώνη προστασίας σύμφωνα με τις οδηγίες του επίσημου κτηνιάτρου.
2. Όταν τα μέτρα που προβλέπονται στα άρθρα 13 έως 23 δεν χρειάζεται πλέον να εφαρμόζονται, όπως αναφέρεται στην παράγραφο 1 του παρόντος άρθρου, στην πρώην ζώνη προστασίας εφαρμόζονται τα μέτρα που ορίζονται στο άρθρο 25 έως ότου να μην χρειάζεται πλέον η εφαρμογή τους όπως προβλέπεται στο άρθρο 26.
Άρθρο 25
Μέτρα που εφαρμόζονται στις ζώνες επιτήρησης
Η αρμόδια αρχή εξασφαλίζει ότι στις ζώνες επιτήρησης εφαρμόζονται τα ακόλουθα μέτρα:
α)
πραγματοποιείται απογραφή όλων των εμπορικών εκμεταλλεύσεων πουλερικών το συντομότερο δυνατόν·
β)
απαγορεύεται η μετακίνηση πουλερικών, πουλερικών έτοιμων προς ωοτοκία, νεοσσών μιας ημέρας και αυγών εντός της ζώνης επιτήρησης χωρίς την άδεια της αρμόδιας αρχής, η οποία εξασφαλίζει ότι εφαρμόζονται κατάλληλα μέτρα βιοασφάλειας για να αποτραπεί η εξάπλωση της γρίπης των πτηνών· η απαγόρευση αυτή δεν ισχύει για την οδική ή σιδηροδρομική διέλευση χωρίς εκφόρτωση ή στάθμευση·
γ)
απαγορεύεται η μετακίνηση πουλερικών, πουλερικών έτοιμων προς ωοτοκία, νεοσσών μιας ημέρας και αυγών σε εκμεταλλεύσεις, σφαγεία, συσκευαστήρια ή σε μονάδα για την παρασκευή προϊόντων αυγών που βρίσκονται εκτός της ζώνης επιτήρησης· ωστόσο, η αρμόδια αρχή μπορεί να επιτρέψει την απευθείας μεταφορά:
i)
πουλερικών για σφαγή σε ορισθέν σφαγείο, με σκοπό την άμεση σφαγή σύμφωνα με το άρθρο 18 παράγραφος 1 στοιχεία α), β) και δ)·
η αρμόδια αρχή μπορεί να εγκρίνει την απευθείας μεταφορά πουλερικών που προέρχονται από εκμετάλλευση εκτός των ζωνών προστασίας και επιτήρησης για άμεση σφαγή σε ορισθέν σφαγείο εντός της ζώνης επιτήρησης και στη συνέχεια τη μεταφορά του κρέατος που προέρχεται από τα πουλερικά αυτά·
ii)
πουλερικών έτοιμων προς ωοτοκία σε εκμετάλλευση στην οποία δεν υπάρχουν άλλα πουλερικά στο ίδιο κράτος μέλος· η εκμετάλλευση αυτή τίθεται υπό επίσημη παρακολούθηση μετά την άφιξη των πουλερικών έτοιμων προς ωοτοκία και τα εν λόγω πουλερικά παραμένουν στην εκμετάλλευση προορισμού επί τουλάχιστον 21 ημέρες·
iii)
νεοσσών μιας ημέρας:
-
σε εκμετάλλευση ή εγκατάσταση της εκμετάλλευσης στο ίδιο κράτος μέλος, με την προϋπόθεση ότι έχουν εφαρμοστεί τα κατάλληλα μέτρα βιοασφάλειας και η εκμετάλλευση έχει τεθεί υπό επίσημη παρακολούθηση μετά τη μεταφορά και οι νεοσσοί μιας ημέρας παραμένουν στην εκμετάλλευση προορισμού επί τουλάχιστον 21 ημέρες·
-
εάν έχουν εκκολαφθεί από αυγά προς επώαση τα οποία προέρχονται από εκμεταλλεύσεις πουλερικών που βρίσκονται εκτός των ζωνών προστασίας και επιτήρησης, σε οποιαδήποτε άλλη εκμετάλλευση, με την προϋπόθεση ότι το εκκολαπτήριο αποστολής μπορεί να εξασφαλίσει βάσει της τεχνικής του υποστήριξης και των συνθηκών του βιοασφάλειας κατά την εργασία ότι δεν έχει υπάρξει κανενός είδους επαφή των αυγών αυτών με άλλα αυγά προς επώαση ή νεοσσούς μιας ημέρας που προέρχονται από σμήνη πουλερικών στις ζώνες αυτές και έχουν επομένως διαφορετική κατάσταση υγείας·
iv)
αυγών προς επώαση σε ορισθέν εκκολαπτήριο που βρίσκεται εντός ή εκτός της ζώνης επιτήρησης· τα αυγά και η συσκευασία τους απολυμαίνονται πριν από την αποστολή και πρέπει να εξασφαλίζεται η ιχνηλασιμότητα των αυγών αυτών·
v)
επιτραπέζιων αυγών σε ορισθέν συσκευαστήριο, με την προϋπόθεση ότι συσκευάζονται σε συσκευασία μιας χρήσης και ότι έχουν ληφθεί όλα τα απαιτούμενα από την αρμόδια αρχή μέτρα βιοασφάλειας·
vi)
αυγών σε μονάδα για την παρασκευή προϊόντων αυγών που βρίσκονται εντός ή εκτός της ζώνης επιτήρησης, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004, για να υποβληθούν σε χειρισμό και επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004·
vii)
αυγών προς απόρριψη·
δ)
κάθε άτομο που εισέρχεται ή εξέρχεται από τις εκμεταλλεύσεις που βρίσκονται στη ζώνη επιτήρησης τηρεί κατάλληλα μέτρα βιοασφάλειας με σκοπό να αποτραπεί η εξάπλωση της γρίπης των πτηνών·
ε)
τα οχήματα και ο εξοπλισμός που χρησιμοποιήθηκαν για τη μεταφορά ζώντων πουλερικών ή άλλων πτηνών σε αιχμαλωσία, σφαγίων, ζωοτροφών, κοπριάς, υδαρούς κοπριάς και στρωμνής και οποιωνδήποτε άλλων υλικών ή ουσιών είναι πιθανόν να έχουν μολυνθεί, καθαρίζονται και απολυμαίνονται το συντομότερο δυνατόν μετά τη μόλυνση σύμφωνα με τις οδηγίες του επίσημου κτηνιάτρου·
στ)
κανένα πουλερικό, άλλο πτηνό ή είδος κατοικίδιου θηλαστικού δεν μπορεί να εισέλθει ή να εξέλθει από την εκμετάλλευση στην οποία φυλάσσονται τα πουλερικά χωρίς την άδεια της αρμόδιας αρχής· Ο περιορισμός αυτός δεν ισχύει για τα θηλαστικά που έχουν πρόσβαση μόνο στους χώρους όπου διαμένουν άνθρωποι και στους οποίους αυτοί:
i)
δεν έχουν καμία επαφή με οικόσιτα πουλερικά ή άλλα πτηνά σε αιχμαλωσία, και
ii)
δεν έχουν πρόσβαση σε κλουβιά ή σε χώρους όπου φυλάσσονται αυτά τα οικόσιτα πουλερικά ή άλλα πτηνά σε αιχμαλωσία·
ζ)
οποιαδήποτε αύξηση της νοσηρότητας ή της θνησιμότητας ή σημαντική μείωση της παραγωγής στις εκμεταλλεύσεις αναφέρεται αμέσως στην αρμόδια αρχή, η οποία πραγματοποιεί τις κατάλληλες έρευνες σύμφωνα με τις οδηγίες του επίσημου κτηνιάτρου·
η)
απαγορεύεται η απομάκρυνση ή η διασπορά χρησιμοποιημένης στρωμνής, κοπριάς ή υδαρούς κοπριάς χωρίς την άδεια της αρμόδιας αρχής· η μεταφορά κοπριάς από εκμετάλλευση που βρίσκεται στη ζώνη επιτήρησης μπορεί να επιτραπεί κάτω από μέτρα βιοασφάλειας προς ορισθείσα μονάδα επεξεργασίας ή ενδιάμεσης αποθήκευσης με σκοπό στη συνέχεια την επεξεργασία για την καταστροφή πιθανής παρουσίας ιών της γρίπης των πτηνών, σύμφωνα με τον κανονισμό (ΕΚ) αριθ. 1774/2002·
θ)
απαγορεύονται οι εμποροπανηγύρεις, οι αγορές, οι εκθέσεις ή άλλες συγκεντρώσεις πουλερικών ή άλλων πτηνών σε αιχμαλωσία·
ι)
δεν απελευθερώνονται πουλερικά για την ανανέωση των αποθεμάτων κυνηγιού.
Άρθρο 26
Διάρκεια των μέτρων
Τα μέτρα που προβλέπονται στο άρθρο 25 τηρούνται επί 30 ημέρες τουλάχιστον από την ημερομηνία ολοκλήρωσης του προκαταρκτικού καθαρισμού και απολύμανσης στην εκμετάλλευση που έχει μολυνθεί, σύμφωνα με τις οδηγίες του επίσημου κτηνιάτρου.
Άρθρο 27
Μέτρα που εφαρμόζονται στις περαιτέρω απαγορευμένες ζώνες
1. Η αρμόδια αρχή μπορεί να αποφασίσει ότι ορισμένα ή όλα τα μέτρα που ορίζονται στα άρθρα 13 έως 26 ισχύουν στο εσωτερικό των περαιτέρω απαγορευμένων ζωνών που προβλέπονται στο άρθρο 11 παράγραφος 4 («περαιτέρω απαγορευμένες ζώνες»).
2. Η αρμόδια αρχή μπορεί, αν ενδείκνυται από επιδημιολογικές πληροφορίες ή άλλα στοιχεία, να εφαρμόσει προληπτικό πρόγραμμα εκρίζωσης, συμπεριλαμβανομένης και της σφαγής ή θανάτωσης των πουλερικών ή άλλων πτηνών σε αιχμαλωσία, σε εκμεταλλεύσεις και περιοχές που διατρέχουν κίνδυνο και βρίσκονται σε περαιτέρω απαγορευμένες ζώνες, με βάση τα κριτήρια του παραρτήματος IV της οδηγίας 2005/94/ΕΚ.
Η ανανέωση των αποθεμάτων των εκμεταλλεύσεων αυτών γίνεται σύμφωνα με τις οδηγίες της αρμόδιας αρχής.
3. Τα κράτη μέλη που εφαρμόζουν τα μέτρα που προβλέπονται στις παραγράφους 1 και 2 ενημερώνουν την Επιτροπή σχετικά.
Άρθρο 28
Εργαστηριακές δοκιμές και άλλα μέτρα σχετικά με τους χοίρους και άλλα είδη
1. Η αρμόδια αρχή εξασφαλίζει ότι, μετά την επιβεβαίωση της ύπαρξης εστίας γρίπης των πτηνών υψηλής παθογονικότητας σε οποιαδήποτε εκμετάλλευση, πραγματοποιούνται εργαστηριακές δοκιμές σε όλους τους χοίρους που βρίσκονται στην εκμετάλλευση ώστε να επιβεβαιωθεί ή να αποκλειστεί ότι οι χοίροι αυτοί είναι μολυσμένοι ή έχουν μολυνθεί από τον ιό της γρίπης των πτηνών υψηλής παθογονικότητας.
Οι χοίροι δεν μεταφέρονται από την εκμετάλλευση όσο εκκρεμούν τα αποτελέσματα των εξετάσεων.
2. Εάν από τις εργαστηριακές δοκιμές που προβλέπονται στην παράγραφο 1 διαπιστωθούν θετικά ευρήματα ιών γρίπης των πτηνών υψηλής παθογονικότητας στους χοίρους, η αρμόδια αρχή μπορεί να επιτρέψει τη μεταφορά των χοίρων αυτών σε άλλες χοιροτροφικές εκμεταλλεύσεις ή σε ορισθέντα σφαγεία, υπό τον όρο ότι ακολούθησαν κατάλληλες εξετάσεις οι οποίες απέδειξαν ότι ο κίνδυνος διάδοσης της γρίπης των πτηνών είναι αμελητέος.
3. Η αρμόδια αρχή εξασφαλίζει ότι στην περίπτωση κατά την οποία από τις εργαστηριακές δοκιμές που προβλέπονται στην παράγραφο 1 επιβεβαιώνεται σοβαρή απειλή για την υγεία, οι χοίροι θανατώνονται το συντομότερο δυνατόν υπό επίσημη εποπτεία και με τέτοιο τρόπο ώστε να αποτραπεί η διάδοση του ιού της γρίπης των πτηνών, ιδίως κατά τη μεταφορά, και σύμφωνα με την οδηγία 93/119/ΕΟΚ του Συμβουλίου (7).
4. Η αρμόδια αρχή μπορεί, ύστερα από επιβεβαίωση εστίας γρίπης των πτηνών σε οποιαδήποτε εκμετάλλευση και βάσει αξιολόγησης κινδύνου, να εφαρμόσει τα μέτρα που προβλέπονται στις παραγράφους 1, 2 και 3 σε όλα τα άλλα θηλαστικά που βρίσκονται στην εκμετάλλευση, καθώς και να επεκτείνει τα μέτρα αυτά στις εκμεταλλεύσεις επαφής.
5. Τα κράτη μέλη ενημερώνουν την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων σχετικά με τα αποτελέσματα των δοκιμών και τα μέτρα που έχουν λάβει σύμφωνα με τις παραγράφους 1 έως 4.
6. Η αρμόδια αρχή μπορεί, μετά την επιβεβαίωση της ύπαρξης του ιού της γρίπης των πτηνών υψηλής παθογονικότητας σε χοίρους ή οποιοδήποτε άλλο θηλαστικό σε οποιαδήποτε εκμετάλλευση, να πραγματοποιήσει παρακολούθηση με σκοπό να προσδιοριστούν και να εφαρμοστούν μέτρα για την αποτροπή κάθε περαιτέρω διάδοσης της γρίπης των πτηνών υψηλής παθογονικότητας σε άλλα είδη.
Άρθρο 29
Ανασύσταση του σμήνους στις εκμεταλλεύσεις
1. Τα κράτη μέλη εξασφαλίζουν τη συμμόρφωση με τις παραγράφους 2 έως 5 του παρόντος άρθρου, μετά την εφαρμογή των μέτρων που προβλέπονται στο άρθρο 7.
2. Η ανασύσταση του σμήνους των πουλερικών σε εμπορική εκμετάλλευση πουλερικών δεν πραγματοποιείται πριν από την παρέλευση 21 ημερών από την ημερομηνία ολοκλήρωσης του τελικού καθαρισμού και απολύμανσης σύμφωνα με τις οδηγίες του επίσημου κτηνιάτρου.
3. Τα ακόλουθα μέτρα εφαρμόζονται κατά τη διάρκεια περιόδου 21 ημερών μετά την ημερομηνία ανασύστασης του σμήνους στις εμπορικές εκμεταλλεύσεις πουλερικών:
α)
τα πουλερικά υποβάλλονται τουλάχιστον σε μία κλινική εξέταση που πραγματοποιείται από τον επίσημο κτηνίατρο. Αυτή η κλινική εξέταση ή, σε περίπτωση που γίνουν περισσότερες από μία, η τελική κλινική εξέταση πραγματοποιείται σε μια χρονική στιγμή όσο το δυνατόν πιο κοντά στη λήξη της περιόδου των 21 ημερών που αναφέρεται παραπάνω·
β)
οι εργαστηριακές δοκιμές πραγματοποιούνται σύμφωνα με τις οδηγίες της αρμόδιας αρχής·
γ)
τα πουλερικά που πεθαίνουν κατά το στάδιο της ανασύστασης του σμήνους ελέγχονται σύμφωνα με τις οδηγίες της αρμόδιας αρχής·
δ)
κάθε άτομο που εισέρχεται ή εξέρχεται από την εμπορική εκμετάλλευση πουλερικών τηρεί τα κατάλληλα μέτρα βιοασφάλειας με σκοπό να αποτραπεί η εξάπλωση της γρίπης των πτηνών·
ε)
κατά το στάδιο της ανασύστασης του σμήνους κανένα πουλερικό δεν εξέρχεται από την εμπορική εκμετάλλευση πουλερικών χωρίς την άδεια της αρμόδιας αρχής·
στ)
ο ιδιοκτήτης τηρεί αρχείο σχετικά με τα δεδομένα της παραγωγής, το οποίο περιλαμβάνει στοιχεία σχετικά με τη νοσηρότητα και τη θνησιμότητα και πρέπει να επικαιροποιείται τακτικά·
ζ)
οποιαδήποτε σημαντική αλλαγή στα δεδομένα παραγωγής, όπως αναφέρεται στο στοιχείο στ), και άλλες ανωμαλίες αναφέρονται αμέσως στην αρμόδια αρχή.
4. Η αρμόδια αρχή, βάσει αξιολόγησης κινδύνου, μπορεί να διατάξει οι διαδικασίες που προβλέπονται στην παράγραφο 3 να εφαρμοστούν και σε άλλες εκμεταλλεύσεις εκτός των εμπορικών εκμεταλλεύσεων πουλερικών ή σε άλλα είδη σε μια εμπορική εκμετάλλευση πουλερικών.
5. Η ανασύσταση του σμήνους των πουλερικών στις εκμεταλλεύσεις επαφής γίνεται σύμφωνα με τις οδηγίες της αρμόδιας αρχής βάσει αξιολόγησης κινδύνου.
Άρθρο 30
Περίοδος ισχύος
Η παρούσα απόφαση εφαρμόζεται έως τις 30 Ιουνίου 2007.
Άρθρο 31
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 14 Ιουνίου 2006.

Labels: 17
0
3
6
12